Document ID: 32009D0970

KOMISIJAS LĒMUMS
(2009. gada 10. decembris),
ar ko groza Lēmuma 2007/65/EK pielikuma 2.A papildinājumu attiecībā uz līgumslēdzēju uzņēmumu personāla piekļuvi Komisijas ēkām
(2009/970/ES)
EIROPAS KOPIENU KOMISIJA,
ņemot vērā Līgumu par Eiropas Savienību un Līgumu par Eiropas Savienības darbību un jo īpaši tā 249. panta 1. punktu,
ņemot vērā Eiropas Atomenerģijas kopienas dibināšanas līgumu un jo īpaši tā 131. pantu,
tā kā:
(1)
Komisijas paziņojums par jauno sistēmu, lai kontrolētu piekļuvi Komisijas ēkām un nodrošinātu to drošību (dokuments C(2007) 797), ir paredzēts, lai uzlabotu personu, informācijas, kā arī ēku un citu īpašumu drošību.
(2)
Šim nolūkam ir izstrādāts Vispārējās drošības projekts, kas paredz, ka visās Komisijas ēkās tiks ieviestas piekļuves kontroles automatizētas sistēmas, kuru pamatā ir modernas un efektīvas tehnoloģijas.
(3)
Viens no šā projekta galvenajiem uzdevumiem ir racionalizēt un samazināt dažādu pašreiz izmantojamo caurlaižu lielo skaitu un vienkāršot caurlaižu un piekļuves karšu izsniegšanas procedūras attiecībā uz dažādām personāla kategorijām un Komisijas apmeklētājiem.
(4)
Lai īstenotu caurlaižu izsniegšanas jaunās sistēmas pirmo darbības fāzi, jo īpaši attiecībā uz līgumslēdzēju uzņēmumu personālu, ir jāveic dažas tīri administratīvas un tehniskas izmaiņas Komisijas 2006. gada 15. decembra Lēmumā 2007/65/EK, ar kuru nosaka Komisijas standarta drošības pasākumus un trauksmes stāvokļus un groza tās reglamentu attiecībā uz darbības kārtību krīzes situāciju pārvarēšanā (1),
IR NOLĒMUSI ŠĀDI.
1. pants
Lēmuma 2007/65/EK pielikuma 2.A papildinājuma 4.2. punkta b) apakšpunktu aizstāj ar šādu apakšpunktu:
“b)
Piekļuves kartes izsniedz visiem citiem darbiniekiem, kam nepieciešama piekļuve Komisijas ēkām, lai pildītu līgumsaistības ar Komisijas dienestiem. Personālam ar fiksēta termiņa līgumu karšu derīguma termiņš nepārsniedz līguma darbības laiku, ja vien to neatļauj Komisijas Drošības direktorāts.
Piekļuves kartes izsniedz arī līgumslēdzēju uzņēmumu personālam, kam nepieciešama piekļuve Komisijas ēkām, lai pildītu savas līgumsaistības. Līgumslēdzēju uzņēmumu personālam izsniegtās piekļuves kartes ir derīgas līdz dienai, kad beidzas ar Komisiju noslēgtā līguma termiņš, ar nosacījumu, ka attiecīgajai personai ir personu apliecinošs dokuments, kas ir derīgs līdz minētā līguma beigu datumam. Ja šis nosacījums nav izpildīts, piekļuves karte ir derīga līdz personu apliecinošā dokumenta derīguma termiņa beigām.
Ja Eiropas Parlamenta loceklis vēlas iekļūt Komisijas ēkā, viņš to var darīt, uzrādot dežūrējošajam apsardzes darbiniekam savu Eiropas Parlamenta izsniegto piekļuves karti, un viņam nav jāiziet papildu drošības pārbaudes, kas tiek prasītas ārējiem apmeklētājiem.”
2. pants
Šis lēmums stājas spēkā tā pieņemšanas dienā.
To publicē Eiropas Savienības Oficiālajā Vēstnesī.
Briselē, 2009. gada 10. decembrī

Labels: 10
4
15
5